1. **Дефиниција, предмет и задаци методике ликовног васпитања**

 Методика ликовног васпитања (МЛВ) проучава појаве у процесу ликовног васпитања са намером да их уопшти и дође до **закључака, законитости и одређених правила.** Методика ликовног васпитања је педагошко – научна дисциплина у систему педагошких наука, јер има свој циљ и методе, предмет истраживања, односно дефинишемо је као научну дисциплину која се бави проучавањем васпитно – образовног рада, задацима, садржајима, организацијом и процесима ликовног васпитања, како би се дошло до одређених правила и законитости – полазећи првенствено од сазнања из педагогије и дидактике.

 Методика ликовног васпитања је, дакле, интердисциплинарна научна област која се ослања на теорију ликовног васпитања и образовања (које изучава ликовна педагогија), на теорију ликовне уметности и ликовно – уметничку праксу. Она, као друштвена наука, уопштава праксу и као таква трпи утицај друштва.

 Разликујемо:

* **Методику ликовног васпитања деце предшколског узраста,** која се односи на рад са децом у јаслицама (до треће године) и методику ликовног васпитања у дечјим вртићима (од треће до седме године)
* **Методику ликовног васпитања ликовне културе за основну школу**, која се бави наставом ликовне културе у основној школи у нижим и вишим разредима
* **Методику наставе ликовне културе за средњу школу** – која се вави наставом ликовне културе као опште образовним предметом и
* **Посебне** методике ликовне васпитања.

  **Предмет** изучавања методике ликовног васпитања је сам процес ликовног васпитања. Она тежи да проучи и уопшти бројна питања теорије и праксе, користи резултате сродних наука, попут историје уметности, естетике, педагогије и психологије. Управо због потребе проучавања теоријског образложења и путева практичне реализације методика ликовног васпитања изучава и историјски развој ликовног васпитања и постојећу васпитну праксу.

  **Задаци** методике ликовног васпитања одређени су предметом који она проучава, односно проучавањем питања теорије и праксе ликовног васпитања као и потребом ка систематизацији и сређивању дотадашњих знања. Они могу бити:

* **Општи**, и то су задаци који пружају проверена, протумачена и сређена знања о проблемима ликовног васпитања деце предчколског, школског и средњешколског узраста. Такође задата методике ликовног васпитања је да обучи и оспособи васпитаче да самостално изводе наставу и активности из области ликовне културе.
* **Посебни** задаци, који се односе на стално изучавање васпитне стварности развоја ликовне културе. У методици ликовне културе многа питања нису дефинитивно решена и дефинисана, па пракса понекад даје боље резултате. Значај саме методике је у квалитативном и квантитативном побољшању саме наставе а такође и у доприносу развоја дидактике, педагогије и теорији ликовне уметности.
* **Специфични** задаци методике ликовног васпитања били би следећи: увођење у савремена теоријска сазнања и практична искуства, упознавање са теоријским (ликовним, естетским, педагошким, психолошким и социјолошким) гледиштима, оспособљавање за самосталну теоријску анализу и критичку оцену значаја и улоге ликовне уметности, оспособљавање за праћење и еваулацију нових тенденција у области ликовних уметности.

**1. Дефиниција *Методике ликовног васпитања, предмет и задаци проучавања?***

**2. Историјски развој ликовног васпитања**

 Свака наука има своју историју. И методика ликовног васпитања, као научна дисциплина, има своје корене у пракси, у размишљањима и закључцима о ликовном васпитању које постоји од најстаријих времена. Методика ликовног васпитања је, као сређен систем новијег датума. У историји ликовног васпитања проучавају се: професионално ликовно васпитање и опште васпитно ликовно васпитање.

 Методику ликовног васпитања можемо поделити на неколико историјских фаза у којима се основни циљ изучавања мењао и другачије дефинисао.

 **Прва фаза** развитка методике ликовног васпитања названа је **техничко – имитативна** (до краја 19. века, односно до 1885. год). Основни задатак ученика је био да технички коректно имитира неки унапред дати предмет или облик. Ову методу можемо назвати и механичком.

 У **другој фази** наставе цртања појављују се захтеви за **естетским васпитањем**, и ова фаза је трајала до отприлике 1905. године. (естетска фаза).

 Почетком 20. века настава цртања улази у своју ткзв. **психолошку** фазу (која траје до Другог Светског рата) и она се првенствено базирала на основу истраживања о деци и њиховим радовима.

 **Педагошка** **фаза** се базирала на искуствима и истраживањима из области педагогије и трајала је до 1964. године, а затим следи фаза коју можемо назвати **социјолошком.**

Прве књиге о дечјем ликовном изражавању потичу са краја 19. века, односно из 1886. и то је књига Корнаро Ричија „ Уметност деце“ и „Развој дечјег цртежа“ Георга Кершенштајнера из 1905. год.

 Прешколско васпитање деце почиње, такође крајем 19. века, и везано је за изучавање Жан – Жак Русоа који се залагао за поштовање дечјег мишљења и осећања, и који је наглашавао да свака дечја активност треба да буде одраз унутрашње потребе и директно утиче на развијање естетске осетљивости.

 Пун развој предшколско васпитање достиже са идејама Фридриха Фрабела и Марије Монтесори. Фрабел је сматрао да је васпитање развијање урођених инстиката у детету и да постоји инстикт рада и сазнања као и уметнички инстикт. Киндергарден (дечји врт), је

установа укојој су се васпитавала деца по његовој замисли. Он је први у васпитни процес укључио различите садржаје, покретне игре, књиге песама, ваљке, лопте коцке...

 Монтесори није користила цртеж, а њен рад подразумевао је индивидуални рад са децом у дечјој кући. Тај рад се односио на развијање чула и способности деце у процесу у коме дете само бира материјал којим ће се бавити, а све резултате посматра са становишта **тачно – нетачно.**

 1843. у Суботици се отвара прво дечје забавиште (само 10 година после Европе), а касније су забавишта отварана по Фрабеловом систему рада, а први званични програм рада забавишта издат је после закона о народним школама 1898. године. У програму је предвиђен ручни рад и први покушаји у цртању.

**2. Историјски развој *Методике ликовног васпитања* (фазе)?**

3. Специфичности рада на ликовном васпитању предшколске деце

 Садржаји рада и начин њихове обраде чине ликовно васпитање на предшколском узрасту специфичним. Особеност ликовне грађе диктира специфичност у раду на ликовном васпитању најмлађих, и оне могу бити:

- **Ликовно васпитање** - усмерава рад на развој стваралачких способности детета ангажујући целокупну личност.

- **Ликовно васпитање -**  подсећа на радни процес па обухвата припремање и распремање материјала, потребно време за рад и процену резултата

- **У ликовном васпитању** заступљен је индивидуални рад. Он не значи и не подразумава негацију колективног, али је више заступљен због неуједначених почетних способности деце, разлике у развоју, специфичности стваралаштва и стваралачког процеса, карактера ликовних области као и субјективне, емоционални однос васпитаника преме мотиву. Индивидуални рад деце захтева и индивидуални приступ васпитача сваком детету.

- Због карактера и посебности рада потребан је мањи број деце у групи

- Однос детета и васпитача мора бити приснији и мора се заснивети на поверењу.

- Личност васпитача има одређени педагошки утицај, зато васпитач мора да воли свој посао, својим личним примером, критеријумом за вредновање, па чак и одевањем да утиче на децу.

**- Васпитач мора бити свестан да се квалитет ликовног рада не цени споредним вредностима ( чистоћа, уредност и прецизност), већ искреним приступом и ликовним квалитетима.**

1. **Специфичности рада на ликовном васпитању деце предшколског узраста?**

4. Опште теоријске основе ликовног изражавања деце предшколског узраста

 Рођењем дете нeма развијене све психичке и физичке способности. Због тога се ликовна активност деце разликује од ликовне активности одраслих, па васпитачи морају да уважавају развојне законитости кроз које дете пролази. Тек развојем чула, сензитивних нерава, свести и моторних нерава, дете постаје мање или више способно да се ликовно изражава.

 Унутрашњи импулси развоја условљени су односима између свести, опажања и моторике, а спољни зависе од услова живота и подстицајне средине. Дете се брже и лакше ликовно изражава у средини где отац и мајка пишу, цртају, сликају, гледају слике или где има старије деце од којих млађа уче. Промене у ликовном изражавању могу се објаснити повећаном способношћу опажања, мишљења, памћења, моторике и снажнијим емоцијама.

 На предшколском нивоу овај развој је законит, па су одређене карактеристике истог узраста заједничке свој деци. То је прво дечји израз,а тек онда ликовни, јер је процес сазнавања, проверавања могућности рада, ослобађања детета психичких оптерећења, развој техничких способности, комуникација са спољњим светом. Свесна ликовна активност долази после осме године живота. **Критеријуми за развој дечјег ликовног израза** **заснивају се углавном на броју приказаних објеката и детаља, као и степену реалистичности**.

 Ликовно изражавање деце можемо пратити кроз пет планова:

 **Оптичко-тематски (**колико дете може тачно да прикаже поједине објекте)

 **Тематско-социјални** (релација дете-средина)

 **Обликовани план** (колико ликовних елемената и у ком односу их дете користи)

 **Креативни развој** (већи, виши ступањ ликовног стваралаштва)

 **Семиотички план** (могућност тачне визуелне комуникације).

 Поред стандардног развоја можемо пратити и могућа одступања, било да су субјективне природе или изазвана природним утицајем. Одступања могу бити у виду изузетног напретке или назадовања (изазваног менталним или физичким поремећејима).

5. Задаци ликовног васпитања у предшколском узрасту

 Основни задаци ликовног васпитања у предшколском узрасту јесу развијање личности, њених способности, свести о самом себи, креативности и равноправних односа са средином. Таква личност треба да буде индивидуална и уравнотежена. Из овог основног задатка произилазе конкретни (**естетски**) задаци.

1. На подручију ликовне културе развијати основе стицања елементарне и визуелне ликовне културе.
2. Развијати способности ликовног изражавања,услед чега долази до ослобађања у процесу ликовног рада, па се дете брже развија.
3. Развијати естетски сензибилитет, путем опажања,развијати визуелну перцепцију и доживљаја света
4. Развијати смисао за лепо, за декоративност, ослободити дечју маштовитост, подстицати осећања.

 Подручје **опште васпитно образовних** задатака:

1. Развијати моторику, спретност руку, владање прибором
2. Развијати опште способности, посебно креативност
3. Развијати интелектуалне и емотивне компоненте, као и карактерне особине: упорност, вољу, пажњу, доследност...
4. Повезивање ликовне културе и радних односа, прилагођавање заједничким задацима и колективном раду
5. Развијати самосталну личност и њену индивидуалност

 Конкретни задаци **(практични**) по узрасним групама би били:

 **Млађа група** - прелаз из фазе шарања у фазу шеме.Упознавање деце са ликовним материјалима и техникама, развијање слободне и креативне личности.

 **Средња група** - постављају се ликовни задаци, развијање смислао и способности за вредновање сопствених радова и радове друге деце.

 **Старија група** - даље развијање ликовности и креативности. Обогаћивање и оплемењивање емоционалног живота деце.

**5. Задаци ликовног васпитања у предшколском узрасту?**

6. Значај ликовног васпитања у предшколском узрасту

 Ликовно васпитање доприноси развоју слободне, свестране и стваралачке личности. Значај ликовног васпитања зависи и од снаге и убедљивости васпитног утицаја. Важност једне васпитне области проистиче из циљева и задатака васпитавања уопште. Примарни задаци у ликовном васпитању су:

1. Васпитаницима пружити основу ликовне културе, да би се увели у свет ликовне уметности и ликовног стваралаштва
2. Доприносити свестраном развоју деце
3. Стицање навика коришћења стечених знања, способности и естетских критеријума.

6. Значај ликовног васпитања у предшколском узрасту?

7. Увођење предшколске деце у свет ликовне културе

 Естетско васпитање је значајна компонента у остваривању општег циља васпитања.Естетске,као и ликовне способности су сложене и развијају се на два начина:

* **Директном стваралачком активношћу**
* **Сталним контактом са ликовним вредностима**

 Сопствено ликовно стваралаштво је најсигурнији пут стицања ликовне културе,посебно на млађем узрасту. Деца кроз ликовну активност саопштавају своје мисли, запажање и осећања, а кроз сопствени рад лакше схватају поруке других ликовних ствараоца. Изграђивање естетске културе у контакту са естетским вредностима није занемарљиво.

**7. Увођење предшколске деце у свет ликовне културе?**

8.2 Фазе дечијег ликовног изражавања

Стадијум шарања или шкрабања (случајни реализам)

* Од 2 до 4. године
* Апстракти мотиви, без јасних форми и облика
* Углавном цртачки материјали на већим форматима

Стадијум шеме (неуспели реализам)

* Од 4 до 6. године
* Једноставније теме и мотиви
* Шема, знак или симбол!!!
* Цртачки, сликарски (прстићи и отискивање) и комбиновани материјали и технике

 Стадијум развијене шеме (интелектуални реализам)

* Од 6 до 10. године
* Обогаћена шеме!!!
* Сложеније теме са више детаља
* Пуна палета боја, широк опсег материјала и техника

 Стадијум визуелног реализма (физио - пластични цртеж)

* Од 10 године живота
* Различите теме и мотиви
* Рад по природи

**8. Развој дечјег ликовног изражавања (фазе дечјег ликовног изражавања)**

 Разни научници који су се бавили развојем дечјег ликовног израза утврдили су да се дете ликовно изражава из два разлога - унутрашње потребе детета за ликовним изражавањем и под утицајем средине. Пролазећи кроз разне ступњеве развоја дечији ликовни израз се развија од једноставних ка сложенијим облицима. Први истраживач који је сврстао дечији ликовни израз у развојне фазе био је Кершенштајнер. Он је одредио три фазе:

1. **Фаза шарања и шкрабања** (2 - 4. година)
2. **Фаза шеме и симбола** (4 - 7. година)
3. **Фаза облика и појава** (после 7. године)

 Већина аутора (Лике, Карлаварис...) говоре о четири стадијума развоја дечијег ликовног израза:

1 - стадијум шарања, до 4. године

2 - стадијум шеме, до 6. године

3 - стадијум развијене шеме, до 9.године

4 - стадијум облика и појава, после 9. године

 Сви аутори се слажу да стадијуми развоја постоје без обзира на то како сврстани. Развој се обично прати на тај начин што се уочавају ликовни елементи линија, боја, облик, композиција.. Тешко се може одредити јасна граница престанка и почетка једне фазе.

 Богумил Карлаварис је дечји ликовни израз поделио на четири фезе и то су:

1 - **Стадијум шарања или шкрабања** (случајни реализам), од друге до четврте године

2 - **Стадијум шеме** (неуспели реализам), од четврте до шесте године

3 - **Стадијум развијене шеме** (интелектуални реализам), од шесте до десете године

4 **- Стадијум визуелног реализма** (физио - пластични цртеж), од десете године живота.

8. Фазе (стадијуми) дечијег ликовног изражавања?

**9. Стадијум шарања или шкрабања (случајни реализам)**

 У овој фази деца нeмају одређену намеру да цртaњем нешто покажу. Она се изражавају својим покретима, односно траговима које остављају. Дете почиње да шара обично око друге године, некад одмах после прве или тек у првој, или тек после треће, што зависи од развоја опажања и моторике руку. Моторика руку по схватању одраслих биће нескладна све до осме године.

 У фази шарања, или шкрабања, за дете није важан резултат, већ процес игре, тако да се дете на исти цртеж више пута враћа. Покрет је крут,оштар,и често долази до цепања папира.Дете оловку држи целом шаком, некада и са обе, не одвајајући је од подлоге. Овај период се назива безциљним или бесмисленим шарањем, јер дете ретко погледа свој рад. У овом периоду настају оштре вертикалне и хоризонталне линије, које се укрштају, или су то снопови укрштених линија по целом формату, јер дете често прелази више пута по истом месту. Нека деца цртају нежним линијама или цртицама или тачкама - то онда називамо ударним шарањем, где дете ужива у ритму или звуку више него у цртежу, а наговештаји неких облика значе и почетак намерног или свесног шарања.

 Круг је први облик који деца проналазе и приказују, запажају и остварују, и ти кругови неће бити савршено нацртани. Разлог зашто је круг први облик који деца цртају је вероватно ограничена моторика руке, развијање рамена и зглобова шаке. Када покрети постану мекши и контролисани у рамену, лакту, зглобу шаке, онда настају округле шаре. Квадрати и остали облици ретко се јављају пре круга, јер је за то потребан већи интелектуални напор. Један те исти облик може створити низ асоцијација које не морају имати никакве скичности са стварним објектима и предметима.

 Не зна се поуздано када дете долази до сазнања де му нацртани облици нешто значе, али оног тренутка када дете цртањем прикаже више различитих елемената (линија, тачка, мрља) оно почиње да у њима види и уочава сличност са неким виђеним и познатим предметом. Првобитно је активност покренула мисао, а сада мисао покреће активност.

 Од почетног трага начињеног неким материјалом за цртање, до којег дете дође случајно или му се стави на располагање, до првих облика, дете прелази веома нагли развој – перцептуално – моторни и интелектуални стичући искуство кроз сопствену активност. У ковиру овог, почетног стадијума дечјед ликовног израза разликујемо три подфазе: **неконтролисано шкрабање, контролисано шкрабање и именовање шкработина.**

 Већ се у овој фази могу видети разлике међу децом. Свако дете има свој тип шара. Оне су одраз тренутног стања, расположења , сензибилитета и интелектуалног нивоа. Негде око четврте године дете прелази се у следећу фазу – фазу шеме или симбола. Међутим, треба узети у обзир и техничке разлике које су видљиве и које настају услед карактеристка и особина различитих материјала, јер шаре, мрље, облици и линије које настају оловком, четком, фломастером или бојом се разликују у карактеру, току и интезитету.

**9. Стадијум шарања или шкрабања (случајни реализам)?**

**10. Стадијум шеме (неуспели реализам)**

 Када дете досегне крајњу тачку у стадијуму шарања (отприлике после четврте године) оно већ поседије знатну способност приказивања различитих облика (спирални, овални, кружни...). У овој фази дете шематски приказује појаве и догађаје које је доживело. Објекти и људске фигуре су упрошћени, једноставни, адекватни дечјим могућностима. Дете црта по памћењу, тј. не црта оно што види, већ што зна - приказује предмете једноставним знацима који имају облик **шеме, знака или симбола.** Тај знак, симбол омогућује им да себи представе стварност.

 На цртежу људске фигуре најбоље се прати развој дечијег ликовног израза. У почетку је то пра – шема, тзв. главоножац или пуноглавац сведен на круг из кога полазе праве линије труп, ноге и руке. Првобитно је тај приказ веома једноставан. Дете детаље додаје касније – типа: очи, уши, обрве... Може се уочити да дете углавном приказује делове који су покретљиви и битни за комуникацију и није битно у каквом су односу и у којој су пропорцији. Људска фигура се, дакле, генетски развија од праисконског круга које је дете савладало у предходном стадијуму и у коме је круг, у ствари представљао целу фигуру. Што дете више црта и самостално истражује, то ће се код њега више развијати способност за анализу и имагинацију а на цртежу јавити сложена форма. На сличан начин настају и друге шеме обекта које дете представља – усложњавањем облика и комбиновањем различитих елемената. Код деце ометене у развоју појављују се разне варијације при цртању људске фигуре. Овај стадијум дете превазилази око шесте године.

 Боја се у овом периоду користи врло експресивно и нема много везе са реалношћу и у тесној вези је са сопственим осећајем и сензибилитетом. Инсистирање на одређеним бојама, тоновима и нијансама може да спута дететову креативност и слободу изражавања.

**10. Стадијум шеме (неуспели реализам) – карактеристике, теме, трајање?**

11. Стадијум развијене шеме (интелектуални реализам)

 Овај стадијум траје од шесте до девете године, и то је време преласка из „неуспелог реализма“ у „интелектуални реализам“. Основна карактеристика ове фазе или ове степенице ликовног развоја су радови обогаћени детаљима, односима и специфичним карактеристикама. У току целог предшколског периода ретко се јавља спонтани приказ покрета, како људских тако и животињских фигура. Људска фигура добија више детаља, главу и труп сада одваја врат, труп је обучен, а одећом се означава пол, узраст, занимање, и приказује фризура, накит, шминка. Дете фигуру углавном приказује статично, стопала су окренута лево и десно. Оно сада само вербално објашњава кретање, а црта фигуру у мировању. Може се запазити да дете тек са шест година жели да прикаже покрет, и то пресавијеном ногом у колену или ногом уздигнутом од тла. Треба подстицати дете на цртање покрета мотивима: трчим, лежим, играм, бацам... односно утицати на богаћење њихове визуелне перцепције. Појављује се и цртање профила, а најчешћи мотиви које дете црта су кућа и дрво. Цвет као мотив се касније јавља. Животиње су следећи облици које дете црта. На цртежима се истичу детаљи као што су : велика глава, шапе, реп, дуге уши, односно бира теме које су њему у том тренутку најважније. Нарочито су погодне оне теме које укључују дететове емоције, машту и снове. После шесте године оно може да нацрта карактеристике животиња и покрете тих животиња. Користи се пуна палета боја а опсег материјала и прибора је многобројан и разноврстан

**11. Стадијум развојне шеме (интелектуални реализам) – карактеристике, теме, трајање?**

 **12. Стадијум визуелног реализма (физиопластични цртеж)**

 Овај стадијум почиње око десете године и овај ступањ можемо назвати фазом облика и појава који почиње око 9. године и траје све до 12. Тек у овом узрасту се може радити по природи. Дечји ликовни радови у овом периоду показују све већу тежњу ка обликовању на основу властитих визуелних искустава. После четрнаесте године долази до свесног обликовања и утапање дечјег цртежа у ликовно изражавање одраслих. У овој фази се могу радити радови на основу непосредног посматрања (рад по природи). После четрнаесте године долази стадијум свесног обликовања, уз смишљени избор ликовно изражајних средстава.

**12. Стадијум визуелног реализма (физиопластични цртеж) – карактеристике, теме, трајање?**

13. Специфичности ликовног изражавања деце предшколског узраста

 Деца углавном бирају теме својих радова по заинтересованости, и сами одлучују да ли ће приказати предмет у целини или неки за њих – важан детаљ. Њихови радови потичу из невизуелних извора, односно из апстрактних појмова. Својим симболима и маштом деца стварају илузију живота. Специфичности дечјег ликовног израза су:

  **Непропорцијалност** - настаје услед диференцирања важног од мање важног. То значи да је при цртању најважнији детаљ и највећи (мама је већа од куће, огромне татине руке...).

 **Динамичност цртежа** - означава време на цртежу, тачније жељу детета да сукцесивним додавањем нових појединости прикаже време на цртежу.

 **Боја** - у почетку дете црта бојом, извлачи линије, а ретко боји површине или слика мрљама. У том периоду слика монохромо, користи углавном једну или две боје, а тек од пете године облике нацртане линијом боји односно испуњава бојом. Дете радо користи интензивне боје, најчешће у комплементарном контрасту. Важно је да дете не спутавамо реализмом и реалним бојеним односима.

 **Решавање простора** - је такође одређено узрастом. Деца схватају простор, и доживљавају га, друкчије од одраслих. У почетку она не схватају тај исти простор, те су предмети разбацани по целом формату - то је такозвани несређени или разбацани простор. Касније дете почиње да организује простор у виду фризова, да би још касније почело да додаје линије које одвајају те фризове.

 **Транспарентност -** Предшколско дете често црта транспарентне, провидне цртеже, да би показало шта све зна о нечему.

 По неким мишљењима, обликовање у неким, различитим материјалима је деци ближе од цртања и сликања, јер тродимензионалне предмете ради у материјалу који га наводи на тродимензионална решења, што није случај код цртања и сликања.

**13. Специфичности ликовног изражавања деце предшколског узраста?**

14. ЛИКОВНИ ТИПОВИ ДЕЦЕ

 Сваки ликовни рад састављен је од основних ликовних елемената. Ти елементи су: линија, боја, облик, величина, валер, ритам и текстура. Комбиновањем тих елемената мења се динамика, занимљивост, композиција, и значај тих елемената огледа се управо у различитим могућностима грађења ликовне форме и структуре уметничког рада.

 Поделу на ликовне типове деце извршили смо на основу њихових склоности ка одређеним ликовним елементима, односно на основу повећане осетљивости и већој и чешћој употреби неких ликовних елемената у грађењу структуре слике у односу на неке друге. То значи да у ликовном изражавању деце не постоји само неколико типова који се по својим карактеристикама међусобно разликују, већ постоји мноштво варијација различитих односа појединих, претежно ликовних фактора (способности).

 Према ангажовању појединих психичких способности и особености у ликовном изражавању можемо разликовати више ликовних типова:

1. **Визуелни тип** – дете које је наклоњено реализму и које се ослања на визуелно опажање. Оно успешно преноси у свој рад оно што запажа, односно верно преноси предмете и обике из сопственог окружења.
2. **Колористички тип** – дете које воли и осећа боју и које се радо њом изражава. Боја је у његовом раду често интензивна, односи су често комплементарни, али може бити и деликатна или уздржана, без обзира на топле или хладне нијансе.
3. **Имагинативни тип** – тип детета који се ослања на машту па је самим тим његов рад пун фантастике и неочекиваних предмета и облика, боја, композиционих односа, необичне тематика која одудара од реалности.
4. **Аналитички тип** – полази од појединости и детаља на објектима и тако гради целину. Овакав тип постиже једноставну прегленост али је и наративан због многих појединости и детаља које оптерећују цртеж или слику.
5. **Синтетички тип** – полази и схвата објект и композицију од једноставности. Он полази од целине и своди уметничку форму у основне, карактеристичне масе.
6. **Интелектални тип** – гради форму кроз размишљање и релативно јасне слике будућег ликовног рада. Добро планира свој рад и тежи сређеном и јаснијем приказу блиском геометријском распореду елемената и предмета.
7. **Експресивни тип** – полази од својих доживњаја и осећања, ослања се на њих приликом рада, па му је израз спонтан, изненађујући, сугестиван и снажан. Овај тип може имати две варијанте: експресивно-бруталан или лирско-поетичан, у односу на снажна или лирска осећања која преовладавају.
8. **Графички тип** - више осећа и нагиње линији радије се њоме изражава него бојом, дакле воли да црта и та линија у оквиру рада му је сигурна јасна и доминантна. За њу још можемо рећи да је богата и разнолика.
9. **Конструктивни тип** – нагиње јасноћи, конструктивизму, облици су међусобно повезани и јасно се осећа њихов положај у преостору, тако да се у његовом раду јасно осећа положај облика у простору. Овај тип је претежно хладан и рационалан али може имати и одређену топлину.
10. **Импулсиван тип** – тип код којег преовладавају моторни импулси, машта и осећања који му и обликују форму па је она недефинисана, деформисана, недовољно чврста и лабилна.
11. Према интерпретацији оптичког простора, неко дете може бити бити наклоњено приказивању мотива на декоративан, дводимензионалан начин, без приказивања простора и његових назнака. За то дете кажемо да је **декоративан тип**. Тај тип може бити декоративно – монументални или декоративно – наративни, што зависи одтога да ли користе мање облике или користе варијације шара и арабески.
12. Дете које тежи да прикаже реално визуелни простор, јер га осећа и користи у ликовном раду **припада просторном типу.**

 У погледу општих карактеристика које утичу на ликовни израз можемо разликовати више варијанти ликовног изражавања, чији називи указују на основне особености:

13 – **Површан**

14 – **Педантан**

15 – **Спретан**

16 – **Неспретан**

18 – **Брз**

19 – **Упоран, истрајан**

 И као што је већ речено, ликовна типологија се не схвата у класичном смислу, наиме не постоји изразито „чистих“типова, већ се у сваком од ових могу јавити елементи других. За рад у предшколским установама довољно је да васпитачи знају да је ликовни израз условљен различитим факторима, као што су: ликовне способности, осетљивост за поједине ликовно – изражајне елементе, психолошке особености детета и особености узраста.

**14. Ликовни типови деце?**

15. Процена дечјих ликовних радова

 Да би процењивали дечје ликовне радове морамо познавати стадијуме развоја, који нам помажу да препоѕнамо промене или одступања од општих стандарда.Индивидуалност детета је важан фактор у тој процени, јер се дешавало да понеко дете прескочи неки од наведених стадијума. То зависи од личности детета, од његовог индивидуалног развоја као и од утицаја околине. Утицај васпитача као и околине може бити позитиван и негативан, а да би добро проценили ликовни рад морамо познавати генезу ликовног изражавања, идивидуална одступања, психофизички и социо-емоционални развој.

**ПСИХОЛОШКИ** аспект анализе - Са психолошког становишта анализом дечијх радова, можемо рећи да је дете затворено и некомукативно и отворено и комуникативно.По томе како дете запажа, можемо утврдити у ком је стадијуму развоја. Психолошку анализу добијамо оптичко - интелектуалном, техничко - изражајном и индивидуалном анализом.

**ЕСТЕТСКИ** аспект анализе - обухвата четири слоја:

Степен креативности - који одређује оригиналност.

Индивидуалне специфичности израза.

Обликовани аспект - подразумева употребу појединих ликовних елемената и њихових односа.

Доследност у методолошком смислу - подразумева избор једног од метода

**СОЦИОЛОШКИ** аспект анализе утврђује у којој је мери дете социјализовано.

**ПЕДАГОШКИ** аспект анализе открива и позитивне и негативне васпитне утицаје, при чему се креативност и оригиналност убрајају у позитивне а тежња ка прецртавању и копирању свакако спадају у нагативне утицаје.

**15. Процена дечијих ликовних радова?**

16. Ликовна подручја

 Ликовно подручјe **цртање** је подручје у којој је линија основно изражајно средство. Линија је по себи форма која одређује просторна обележија. Материјали који се користе могу бити, поред цртачких и сликарски (фломастери, пастели, тушеви у боји...). Било кoји од ових материјала је цртачки само ако се користе једна до две боје. Ако се користи више боја онда је сликарски. Линијом се могу дефинисати готово сви ликовни елементи (сем боје) - облик, правац, смер, текстура, пропорција, па чак и светлина. Отуда се ове изражајне могућности користе и у раду са предшколском и школском децом, односно, кроз одговарајуће ликовне активности богати се и култивише дечје искуство у изражавању линијом.

***Млађа група*** *- за њих је карактеристично то да тек почињу са ликовним радом, да немају искуства са употребом ликовних материјала и техникама реда. Моторика руку је неразвијена па је зато основни задатак васпитача да се код њих развија спретност шака и прстију, а то се постиже управо цртањем, шарањем, односно инсистирањем на што већем броју различитих и разноврсних линија на раду. С обзиром на узраст и потребе деце, задатке би требало радити на већем формату и са конкретним мотивима који су деци познати. За овај узраст препоручује се рад са чврстим материјалима за цртање.*

 ***Средња група*** *- за овај узраст карактеристичан је прелаз из фазе шкрабања у фазу шематског приказивања. Треба и даље развијати већу покретљивост руку, односно моторику, а то се постиже сигурнијом и разноврснијом линијом по континуитету и интезитету. При одабиру мотива треба водити рачуна да они садрже проблеме који наводе на цртачка ликовна решења. Инсинстирати на већем броју детаља, односно омогућити детету да црта предмете из своје околине и тиме обогати своју визуелну перцепцију. И даље користити чврсте цртачке материјале којима на овом узрасту треба придодати пресовани угљен, тање и дебље фломастере, туш.*

***Старија група*** *- због сигурнијих покрета руке, инсистирамо на богатијем графичком учујцртања људске фигуре у овом узрасту очекује се појава полних разлика,старосних разлика,карактеристика занимања,покрета,радњи...На овом узрасту могу се дати и сложенији задаци као што су илустровање на текст или музику. Материјали за рад су углавном исти (може се придодати још и бајц). Инсистирати на правилном именовању материјала за рад.*

  **Сликање** је ликовно подручје у коме је главно средство изражавања површина и боја. Сликање се негује у све три старосне групе. Међутим, треба напоменути да сликање бојама и четком тражи од детета извесно познавање технологије материјала и саме технике употребе.

 *Деца* ***млађе узрасне******групе*** *углавном се први пут срећу са сликарским материјалом. Упознавање сликарских материјала одвија се кроз игру па се предлаже најчешће сликање прстићима. Тако сликају флекама и мрљама, у, углавном гушћим намазима боје. Дете прво треба да упозна својство боја, и у почетку оно прво шара и црта бојом уместо да испуњава површине. Мотиви су једноставни, а дете треба да познаје и именује три до четири боје, и да кроз ликовне активности изрази своје емоције, осетљивост за боју, као и радне, и хигијенске навике.*

 *У* ***средњој групи*** *треба деци омогућити да колористичким решавањем одређених проблема изразе своја ведра расположења, радост, оптимизам, маштовитост, смисао за боју, и то је узраст у коме дете може да именује осам боја. Треба инсистирати да дете што више прекрије цртеж бојом и да се што више изражава површинама.*

***Деци*** *старије групе треба омогућити да различита расположења изразе бојама различитог интезитета. Треба неговати слободу дечјег ликовног изражавања, самостална ликовна решења и поштовати афинитет сваког детета за боју, односно појачати доживљај и визуелну перцепцију. Употребу бојене скале треба проширити на више нијанси, а на овом узраст дете треба да именује бар 12 боја.*

 **Вајање** је ликовно подручје у коме се изражајност постиже масама и шупљинама постављеним у простору, и негује се у све три узрасне групе. Вајарске технике могу бити тврде и меке. Меке се односе на додавање материјала (пластелин, тесто, глина, гипс...), а тврде на одузимање (дрво, камен, гипс...), као и технике ливења (гипс, полиестер...), и технике заваривањем (готови облици се повезују у целину).

 *У* ***млађој групи*** *деца се прво кроз игру упознају са вајарским материјалима, гњече их рукама, и тако развијају мишиће руку и шаке, односно грфомоторику. Најчешће вајају тестом. После упознавања вајарских техника игром, тј. гњечењем, кидањем, ударањем можемо дати и конкретне теме из доживљеног света детета. Вајањем деца развијају спретност, машту, хигијенске и радне навике, и моторику руку.*

 *На* ***узрасту средње групе*** *развијеност графомоторичких способности дозвољавају коришћење моделарки за обраду материјала. Дете треба да ради из једног комада глине или пластелина уз додавање детаља. Најчешће теме су људске и животињске фигуре у простору.*

***Старија група*** *обрађује глину масама, са већим осећајем за пропорцију. Фигуре су са више детаља и карактеристика. На активностима је тематски рад, а најчешће се раде ликови из бајки, дечијх филмова и луткарских представа. Све више се користи групни рад.*

 Елементи примењених уметности (обликовање различитог материјала) - је грана ликовних уметности која се бави обликовањем, креирањем употребних предмета, било ручно било индустријски. Деца млађе групе користе велики број отпадних материјала (безопасних за тај узраст), природних материјала (свежих или сирових) а спајање ових материјала треба да буде маштовито и то: савијањем, лепљењем, укрштањем , низањем... Развијањем маште развија се и моторика и комбинаторика.

 *У* ***средњој групи*** *почиње да се ради отискивање (графичка техника уз помоћ кромпира, лишћа, плуте, сунђера, стиропора). Већа спретност и већа оригиналност је оно што се очекује од овог узраста, а мноштво материјала подстиче дечју машту и могућност употребе. На активностима се могу се израђивати и различити украси за приредбе, радну собу, празнике.*

***Старија група*** *ради отискивањем шаблонима које деце сама праве. Теме су обично: дезен за хаљину, шаре за тепих, завесу... Може се обликовати сунђер, накит од коже, торбице, осликавање флаша, играчке од стиропора, амбалажа од јаја, бојење камена.*

 Ликовно подручје графика (отискивање, фротаж, картонтиск, монотипија са бојом...) - графика је ликовна дисциплина у којој долази до умножавања отисака и матрице различитим техникама. Постоје три основна типа штампе: висока, дубока и техника равне штампе. Уместо графичке пресе у поступцима рада са децом, отискивања и штампе, могу се користити различита помоћна средства, попут кашике а уместо графичке боје може се користити туш или темперне боје.

 Ликовно подручје мултимедија - подразумева изражавање деце уз помоћ фотографија, филма или анимације.

 Основе естетског процењивања - су теоријска активност која је слична ликовној критици и за коју је потребно знање из историје уметности и теорије уметности,међутм да би се успешно изводила естетска процена потрбне су и друге естетске појаве.

***Млађа група*** *- на овом узрасту естетска процена се посебно не изводи,јер је вербални аспект недовољно развијен.Са децом се води спонтани разговор о радовима,или о некој естетској појави у природи,стварима у окружењу.Уместо естетеске процене дечијих радова може се прганизовати нека игра у вези са одржаном ликовном активношћу,или посета изложбе деце старијег узрас та.Тек у средњем узрасту могуће је изводит естетску процену, при чему је потребно усмерити пажњу на естетске појаве из њихове средине. Први видови колективне критике и коректуре радова стичу се процењивањем својих и туђих радова са становишта склада боја и приказаних облика и површина.*

 *На* ***узрасту старије*** *групе деца су већ усвојила основне појмове ликовног језика (цртање, сликање, вајање, боја, композиција...) као и да препознају и именују ауторе неких дела. Негује се критичност и самокритичност. У односу на стил и епоху,деци су ближи наивна уметност, реализам и експресионизам.*

**16. Ликовна подручја?**

17. Ликовни материјали и технике, особине и карактеристике

ЦРТАЧКИ МАТЕРИЈАЛИ И СРЕДСТВА: суви и влажни

Суви: оловке, дрвене оловке у боји, пастелне креде, угљен, пресовани угљен, фломастери

Влажни: туш, тушеви у боји, бајц

СЛИКАРСКИ МАТЕРИЈАЛИ: суви и влажни

Суви: колаж, деколаж, фротаж, пастелне боје, фломастери

Влажни: акварел, гваш, темперне боје, акрилик

ВАЈАРСКИ МАТЕРИЈАЛИ: тврди и меки

Меки:пластелин, глина, глинамол,обојено тесто

Тврди: дрво, камен, гипс

 ЕЛЕМЕНТИ ПРИМЕЊЕНЕ УМЕТНОСТИ:

Полуобликовани материјали :папир, текстил ,жица, вуна, канап, стиропор

Отпадни :кутије, чепови, флаше

Природни облици и материјали

 Ликовне технике и материјали

 Oсновне карактеристике материјала и техника које се користе у свим израсним групама у вртићима, па и у раду са децом предшколског узраста јесте лака доступност, безбедност и нетоксичност. То су углавном материјали који се растварају водом, брзо суше и који су лако доступни деци. При њиховом одабиру треба одабрати паковања која деци свих узрасних група дозвољавају и омогућавају лако руковање а у случају недоумица треба искористити нека алтернативна решења попут брашна и воде уместо лепка, обојеног теста уместо пластелина и водених боја за бетон уместо већих паковања темпера.

 Избор ликовних техника и материјала условљен је узрастом деце, ликовним задатком, карактером задате теме као и захтевима појадиних стваралачких области. Правилан одабир задатка, теме и материјала утиче на ликовни рад. Под ликовним техникама подразумевамо врсте и начине употребе ликовног материјала. Добри и правилно одабрани ликовни материјали мотивишу децу на рад. То су они материјали и технике које дете може самостално да употребљава. Свака ликовна техника мора да има своју педагошку оправданост. Нове технике и материјали нису увек оправдани. Ранијих година више се инсистирало на „чистим“ техникама, тачније употребом материјала по одређеним правилима.

 Сваки од ликовних материјала, који деца користе, одликује се специфичним могућностима изражавања, физичким својствима, карактером, лепотом и ораичењма. Због тога им треба понудити, разноврсне материјале, колико је могуће равномерно, повремено их мењајући како би се у рад унела свежиа и подстакло интересовање како би њихово коришћење били што креативније.

 Савремена ликовна уметност углавном користи комбиноване технике, па се граница између ликовних подручија полако брише. Стваралац често користи елементе и материјале цртежа и слике, па често не знамо да ли је то цртеж или слика. Пошто ликовно васпитање црпи своје садржаје из ликовних уметности, није необично све чешће коришћење комбинованих техника.

 Материјали који се користе за технику цртања:

  **Оловка** - тврда H, мека B, полумека H a најбоље су меке оловке од 1 до 12 b и благо храпава хартија.

 **Угљен** -оставља фин,мек траг, а подлога је хартија са храпавом структуром, новинска хартија, пак папир... Радови цртани угљеном морају се фиксирати због отирања. У ту сврху користи се фиксатив или фиксир, али може се користити и лак за косу.

  **Воштани** и **суви** пастели захтевају посебну подлогу - пастел папир.

 Цртање **фломастерима** захтева глатку површину која не упија боју, најбољи за ту сврху је хамер папир. Код фломастера и пастела предлаже се употреба једне до две боје, јер би у противном цртеж имао карактеристике слике. Сви ови материјали су тзв.суви материјали за цртање.

 Течни материјали су : **туш**, **бајц**, **течна боја**.

 Може да се црта и чачкалицама, штапићима, четкицом, пером, а ако туш разредимо водом добићемо већи број тонова - такозвани лавирани туш. Подлога може бити врло подстицајна за дечји рад па се може користити целофан, пластична фолија,новинска хартија, шешир а може се цртати на папиру премазаном лепком за тапете, и то чешљем, кашиком, прстима док је боја још влажна

 Сликарски материјали се такође деле на суве и влажне. Суви материјали су : воштани пастел, суви пастел, фломастери и школска креда ( и то у свим бојама). **Суви пастел** и **креде** морају се фиксирати.

 **Колаж** је такође сликарска сува техника коју деца предшколског узраста воле и радо користе а која захтева спретност у руковању маказама, лепљењу, проналажењу облика у различитим материјалима(разне врсте папира ,текстила, плуте, вунице, дугмади...). Реч колаж је француског порекла и значи „лепљење“. Подлога треба да је тонирани чвршћи папир, пожељно сиви, јер је онда он неутралан. Колаж се може још може досликавати или доцртавати, како би веза различитих материјала и њиховог садржаја најбоље изразила вољу уметника.

 **Деколаж** је сличан колажу, назив такође потиче од француске речи одлепити, и то је сликарски поступак супротан од колажа и лепљења. Деколаж је, дакле поступак у коме се површина гради одлепљивањем делова колажа.

 **Асамблаж** је поступак по свему близак колажу, осим што улази у простор, за разлику од колажа који је на равној површини.

 Влажни сликарски материјали су : акварел, гваш, темпере, тушеви у боји, и као новији материјал акрил, односно акрилне боје.

  **Акварел**, или водене боје су најчешћа и најраспрострањенија сликарска техника међу децом предшколског узраста. То је техника сликања у кокој се боје растварају, мешају са водом и тако наносе на папир. Постоји могућност да се папир пре сликања воденим бојама навлажи. Реч акварел потиче од латинке речи *аква,* што значи вода. Основне карактеристике акварел технике су: прозрачност, разливеност боје и белина папира.

 **Темпера** је водена техника и одликује је густина боја и могућност међусобног мешања боје. Потиче од латинске речи *темпераре.* Темпере могу бити у тубицама, или су већ растворене у провидним флашицама. Као подлога за темперу користе се: акварел папир, хамер папир, картон. Подлога треба да је дебља и већег формата, а четке које се употребљавају су за разлику од четки за акварел равне. Основне карактеристике темпера су: немају сјаја, непрозирне су и омогућавају мешање боја.

 **Гваш** је техника где се пигмент боје, водена боја, меша са белом бојом(темпером) и разређује водом. Четке и подлоге су као код рада са темпером. Деца се могу играти бојом на различите начине. Могу прскати по папиру , правити боју тако што ће пигменте мешати са водом, млеком, јајетом, уљем. Боје се могу истискивати по папиру, а њега можемо пресавити, протрљати, па видети отисак. Папир се може премазати водом са обе стране, па се на њему може сликати неким од течних материјала. Сама реч гваш, значи густ и француског је порекла а основне особине гваш технике су: непрозирност и кртост дебело нанешеног бојеног слоја.

  **Акрил**, или **акрилне боје** су једна од нових сликарских техника и то су боје високог сјаја, врло постојане, погодне за рад у спољашњим условима које се мешају ) растварају водом). Њима се може сликати на скоро свим подлогама (папир, бетон, стакло, керамика, пластика). После рада са њима четке и остали материјал и прибор морају се брзо опрати и очистити.

 **Тапас** је техника сликања на влажном папиру. Папир се потопи у воду, згужва , оцеди и исправи. Преко згужваног папира се може сликати.

 Као основна и заједничка особина свих сликарских тахника које се употребљавају у раду са децом предшколског узраста треба напоменути да су то лако доступни и безбедни материјали ( који се растварају водом ).

 Сликарске технике попут **уљаних боја**, које карактеришу сјај, могућност наношења у слојевима и споро сушење, **мозаика** као трајне и скупоцене технике и која је позната као монументална техника отпорна на влагу и врло трајна, се не употребљавају у раду са децом предшколског узраста како због сложености поступка извођења тако и због одређених услова потребних за рад са њима.

 Од вајарских материјала и техника на предшколском узрасту се користи:**обојено** (плејдо) **тесто**, **пластелин**, **глина** или **глинамол**. То су меки материјали, лаки за обликовање, доступни и погодни за рад у свим узрасним групама.

 У ликовном подручју графика, употребњавају се меки материјали погодни за рад са децом. У поступку израде матрице отиска користи се **линолеум**, **картонтиск** или **фротаж** (који подразумева узимање отисака са различитих предмета и облика ), а уместо графичке боје користе се темперне боје или туш.

 Велики број различитих материјала деца користе у ликовном обликовању са подручјем елементи примењене уметности. Ликовно обликовање има неке елементарне садржаје који се налазе у стваралаштва примењене уметности, што не значи да се деце предшколског узраста баве дизајном, они само кроз игру израђују неке декоративне предмете. Материјали за ликовно обликовање су бројни и различити и можемо их поделити на неколико група. **Необликовани** (папир, текстил, жица, вуна, канап, стиропор...), **полуобликовани** и **отпадни** ( кутије, флаше, чепови, делови неких машина или алата... ), и **природни** ( гранчице, лишће, предмети и облици из природе...).

 Деца рано почињу да се играју папиром,гужвају га и цепају. Дајемо им новински папир,салвете,креп папир,флис папир, од којих праве одређене облике. Позната је и јапанска техника оригами - техника савијања папира. Могу се обликовати папирне траке, маске, ликовни животиња...

 **Папир - маше** је техника обликовања помоћу лепка за тапете,који се дан раније раствори,и веће количине новинске хартије. Једна могућност је да деца умоче целе шаке у растворени лепак па да од папира оикују жељени облик,или да исечене траке од папира потопе у растворени лепак и тиме облажу флашу или балон. Од различитих кутија могу се правити животиње, намештај за лутку, аутомобил, робот...

 Поред папира користимо често и текстил. Вуница, крпице, дугмад. Интересантно је обликовање канапа, таписерије, жице, фолије, гранчица, саменки, стиропора, сунђера...

 Међутим, јако је важно и нужно потребно да васпитач, пре него што зада задатак деци и сам испроба технику коју ће деца радити, не само да упозна карактеристике технике и особине, већ и да испланира време за рад и могућности материјала и техника.

**17. Ликовни материјали и технике?**

18. Врсте активности

1. - **усмерене активности**
2. - **слободне активности**
3. - **активности у посебним условима**

 Усмерене активности:називају се тако јер су дређене појединим задацима,сличе школском часу, у млађој групи трају 20 минута, у средњој 25, а у старијој 30 - 40 минута. Примењује се фронтални облик рада, у почетном делу, а касније се прилагођавају. Тема је заједничка. **Облици усмерених активности могу бити:**

1. Тематски рад - облик рада на задату тему
2. Слободни рад - рад на слободну тему
3. Колективни рад - рад који ради група
4. Илустровање - ликовно стваралаштво инсирисано текстом ,филмом, представом, музиком
5. Обиковање различитих материјала
6. Игра ликовним елементима
7. Визуелна комуникација
8. Посматрање облика из природе и околине
9. Основи естетског процењивања

 Слободне ликовне активности не раде сва деца истовремено, већ свако дете ради према времену и интересовању. На основу слободних активности развијају се индивидуалне склоности а улога васпитача је мање видљива.

 Ликовне активности у посебним условима су оне активности које васпитач организује у галеријама, музејима, камповима, играоницама, или у екстеријеру.

**18. Врсте активности?**

19. Облици рада

**Фронтални облик рада**

 Фронтални облик рада се користи у уводном и завршном делу активности. Међутим, постоје и активностикоје су у целости реализоване на овај начин (нпр. естетска анализа и процена - тада је комуникација двосмерна, тј од деце ка васпитачу и обратно.

**Индивидуални облик рада**

 Индивидуални облик рада се најчешће користи у ликовном васпитању, јер је ликовно стваралаштво субјективно и индивидуално. Приликом практичног рада долази до индивидуалне коректуре и индивидуалног процењивања резултата. На почетку активности углавном се примењује фронтални облик рада, а када деца крену са радом васпитач прилази деци и сваком посебно врши коректуру и тада бира педагошке поступке методе и дидактичке методе кoјим ће га најбоље усмерити ка решавању проблема.

**Групни облик рада**

 Активности практичног рада могу се одвијати и групно, ако се деца поделе у групе и дају им се ликовни задаци који они решавају колективним (групним) радом. Постоје три начина групног рада:

1. Свако дете уради по један рад сличне тематике па се радови компонују састављају у једну целину
2. Преношењем коцкица: одабере се најбољи рад, подели на квадрате, а и велики рад се подели на исти број квадрата, па се цео рад преноси квадрат по квадрат тј. свако дете добија да пренесе по један део рада
3. Деца заједно реализују рад великог формата на зиду или паноу. Ово је најбољи начин групног рада. Дете које учествује у групном раду осећа веће самопоуздање, развија боље односе са другом децом а и више наузи од успешније деце.

**19. Облици рада?**

20. Методе ликовног васпитања

 Поступци у раду при обради одређених садржаја, називају се методама. То су плански и систематски поступци или начини рада у обради садржаја васпитно – образовног рада. Постоје три начина преношења знања.

 Усмена и писмена реч.

 Слике, линкови и други визуелни материјали

 Сопствени рад (практичан рад).

 Због специфичности предмета и узраста деце, овим методама се првенствено врши мотивација и култивисање дечје личности а тек онда преношење знања. То се постиже комбинацијом различитих метода рада :

1. **Вербално – текстуалном** (монолог, дијалог, рад са текстом)
2. **Илустративно – демонстративном** (показивачка метода)
3. **Експерименталном (**метода сазнавања кроз праксу – практичан рад)
4. **Откривачка и проблемска метода.**

20. Методе ликовног васпитања?

21. ДИДАКТИЧКИ ПРИНЦИПИ

 Дидактички принципи представљају полазну основу, односно начела од којих се полази у организовању активности и организовању њених циљева задатака и директно утичу на њен ток. Њихов задатак је да подигну ефикасност активности и имају улогу орјентације. МЛВ уважава и користи опште принципе уз извесну прераду и прилагођавање специфичностима ликовног васпитања и образовања. Полазећи од општих дидактичких принципа могу се издојити следећи:

**Принцип квалитета и васпитне усмерености** – неопходно је да поступци васпитача, као и садржаји и активности треба да буду у функцији развоја ликовних способности али и личности детета у целини

**Принцип систематичности и поступности** – васпитач треба пажљиво да одреди ликовни проблем (од познатог ка непознатом, од реалног ка апстрактном, од простог ка сложеном, од ближег ка даљем...) уз уважавање претходног знања и артикулацију свих аспеката васпитно – образовног рада.

**Принцип индивидуалности и одмерености према узрасту** - подразумева прилагођавање метода, облика рада и педагошких поступака са индивидулним особинама сваког детета

**Принцип слободног ликовног изражавања** – треба схватити шире и обухватније без наметања деци готових шема, решења и шаблона.

**Принцип социјализације** - подразумева овладавање и споразумевање визуелним средствима и доприноси развоју друштвености, међусобном разумевању и поштовању различитости

**Принцип свесности и активности –** подразумева активан однос према знањима која се стичу

**Принцип очигледности и апстрактности** – подразумева богата чулна и сазнајна искуства

**Принцип повазаности теорија и праксе** – омогућава да дете развије способност стваралачког мишљења и логичног повезивања теоријских поставки са актуелном праксом

**Принцип интеграције са осталим областима васпитно – образовног рада**.

21. Дидактички принципи у Методици ликовног васпитања?

22. Ликовне активности и улога васпитача

 Усмеравање дечјег ликовног изражавања, слобода и спонтаност њиховог израза су сложена питања – педагошка и естетска. Од васпитача зависи да ли ће активност имати правилан ток и омогућавати развој креативног, естетског и ликовног израза. У развоју дечјег ликовног стваралаштва треба избегавати укалупљивање у постојеће стандарде и већ приказана решења, али и контролисати потпуну слободу која значи препуштање деце самој себи. Улога васпитача је од огромне важности у целокупном том процесу (од припреме активности и материјала до организовања изложби) и подразумева усмеравање деце одређује и контролише ток саме активности и могуће путеве решења.

 Деца су активна уколико су мотивисана за рад. Да би активност успела децу морамо усмеравати и вршити коректуру и анализу радова. За добру и класичну коректуру је неопходан континуиран рад деце, а у вртићима се у свим узрасним групама не врши класична коректура и анализа ликовних радова. У млађој и средњој групи је могуће (и пожељно је), да се уместо у завршном делу активности одржи нека игра или вежба која је неки вид опуштања деце. У старијој групи је могуће разговарати о радовима – њиховој успешности и испуњености.

 Но, да би васпитач успешно водио и организовао активност, он и сам мора познавати карактеристике, својства и особине тих ликовних техника и материјала са којима се деца сусрећу како би ликовна активност допринела развоју креативности, конвергентног мишљења и стваралачког замаха. Безбедност материјала, доступност и лакоћа употребе су чињенице које васпитач треба да има на уму када организује активност.

 **Свакако да је улога васпитача од огромног значаја, не само за сам ток дечјег ликовног изражавања већ и за однос детета према цртању, сликању, вајању и свим другим облицима уметничког стварања.**

22. Ликовне активности и улога васпитача?